Putinga tegishli ekani aytilgan “Shahrizoda” yaxtasining ichki qismi namoyish qilindi

Britaniyaning “The Sun” nashri Rossiya prezidenti Vladimir Putinga qarashli ekani aytilayotgan “Shahrizoda” yaxtasinining ichki ko'rinishini namoyish qildi.
Keltirilishicha, uzunligi 140 metr bo'lgan yaxtaning ikki yil avval qurilishi yakunlangan paytdagi rasmiy qiymati 500 million funt-sterlingni tashkil qilgan, biroq insayderlar hozirda qiymati 750 million funt-sterlingga (990 million dollardan ortiq) yetishi mumkinligini aytgan.
“Shahrizoda” dabdabali deb baholangan, uni qurishda ishtirok etgan ishchi yaxtaning usti marmar yoki oltin bilan bezatilganini qayd etgan. “Superyaxta son-sanoqsiz basseynlar, kurort, sauna, teatr, bal zallari, sport zali, ikkita vertolyot maydonchasiga ega. U mini shaharga o'xshaydi. Bu yerda hatto kasalxona ham bor. O'rtacha rossiyalikning maoshi yiliga 5000 funt-sterlingni tashkil etsa va u yerda odamlar oziq-ovqat uchun kurashayotganda, mazkur yaxta tasavvur qilib bo'lmaydigan boylikdir”, — deydi ishchi.
Yaxtada basseynga aylantirilishi mumkin bo'lgan plitkali raqs maydonchasi ham mavjud. Taxminlarga ko'ra, bu dunyodagi shunday basseynga ega bo'lgan ikkita yaxtadan biri hisoblanadi.
Bundan tashqari, bilyard stoli, besh metrli akvarium va 4,5 metr uzunlikdagi devorga o'rnatilgan televizor mavjud bo'lib, uni o'rnatish uchun 1 million yevro kerak bo'ladi. Vannaxonalar oltindan yasalgan ushlagich va kranlar bilan bezatilgan.
Shu bilan birga, kema ikkita vertolyot maydonchasi bilan jihozlangan bo'lib, u yerga 5 metrli harbiy vertolyotlar qo'na oladi. Yaxtaning to'rtta radarli yuqori texnologiyali xavfsizlik tizimi dronlarni urib tushirishga qodir. Hozirda Italiya rasmiylaridan Putinning yaxtasini musodara qilish talab qilinmoqda.
“Butun dunyoda rus oligarxlariga tegishli yaxtalar tortib olinmoqda, biroq ‘Shahrizodaʼ Italiyadagi portda ko'rinib turibdi. Bu to'g'ri emas”, — deydi ekipajning sobiq a'zosi.
Avvalroq Ispaniya Putin do'stining yaxtasini hibsga olgandi. Shuningdek, Alisher Usmonovning Germaniya tortib olayotgan “Dilbar” yaxtasi qanday ko'rinishga egaligi namoyish qilingan.